Publication: Magyar Közlöny
Issue: MK-2011-24 (Year: 2011, Number: 24)
Era: contemporary
Section: szóló 2010. évi XXXIX. törvény 37. § (1) bekezdése (a továbbiakban: Szttvmód.) alkotmányellenességének
Paragraph Index: 608

szóló 2010. évi XXXIX. törvény 37. § (1) bekezdése (a továbbiakban: Szttvmód.) alkotmányellenességének megállapítását és megsemmisítését kérte. Indoklásként kifejti, hogy a nem oktató magasabb vezetõ beosztású és a vezetõ beosztású közalkalmazottak a Kjt. alapján 2010. január 1-jét megelõzõen alapszabadságra, valamint a fizetési fokozatukkal egyenlõ számú pótszabadságra, továbbá vezetõi pótszabadságra voltak jogosultak. Az Mttvmód. támadott rendelkezése a nem oktató magasabb vezetõ beosztású és a vezetõ beosztású közalkalmazott vezetõi pótszabadságáról szóló rendelkezéseket 2010. január 1-jével hatályon kívül helyezte; az Szttvmód. 37. § (1) bekezdése megszüntette a nem oktató magasabb vezetõ beosztású és a vezetõ beosztású közalkalmazott fizetési fokozatával egyenlõ számú munkanapnak megfelelõ pótszabadságot. Ennek következtében a nem oktató magasabb vezetõ, valamint a vezetõ beosztású közalkalmazottat kizárólag alapszabadság illeti meg: a magasabb vezetõ beosztásúakat naptári évenként 35 nap, míg a vezetõ beosztásúakat naptári évenként 30 nap. Nézete szerint az új szabályozás ellentétes a szabadság eredeti rendeltetésével, amely a közalkalmazott hosszabb idõtartamú pihenését, kikapcsolódását, regenerálódását hivatott biztosítani. A pótszabadság mértéke ugyanis a korábbi szabályozás értelmében a vezetõ beosztású közalkalmazottak nagyobb leterheltségéhez igazodott. Az új szabályozás (amely a pótszabadság intézményét eltörölte) hátrányosan tesz különbséget a különbözõ korosztályhoz tartozó vezetõ állású közalkalmazottak között, mivel a hosszabb idejû közalkalmazotti jogviszonnyal rendelkezõ vezetõ beosztású közalkalmazottnak kevesebb alapszabadság jár, mint a korábbi besorolása szerinti éves rendes szabadsága, míg a rövidebb közalkalmazotti jogviszonnyal rendelkezõ vezetõ állású közalkalmazott alapszabadsága nagyobb, mint a besorolás alapján neki járó évi rendes szabadsága. Az indítványozó állítása szerint az új szabályozás különbséget tesz továbbá a különbözõ korosztályhoz tartozó közalkalmazottak között is, erre nézve azonban alkotmányos érvet nem jelölt meg.

Source: https://magyarkozlony.hu/hivatalos-lapok/220e38fb7fdae76ff7ea3f5872744177d3603a2c/dokumentumok/595d0e4724e5decd8ab1cfe30d0b339be1a21e59/letoltes